b'\n_START_ARTICLE_\nTerrence Malick\n_START_SECTION_\nNuoruus ja opiskelu\n_START_PARAGRAPH_\nMalick syntyi 1943 joko Illinoisin Ottawassa tai Texasin Wacossa ja kasvoi Texasissa ja Oklahomassa. Malick opiskeli filosofiaa Stanley Cavellin johdolla Harvardin yliopistossa. H\xc3\xa4n valmistui 1965 ja jatkoi opintojaan Rhodes-stipendiaattina Oxfordin yliopiston Magdalen Collegessa. Siell\xc3\xa4 h\xc3\xa4nen piti kirjoittaa v\xc3\xa4it\xc3\xb6skirjansa, joka olisi k\xc3\xa4sitellyt Kierkegaardin, Heideggerin ja Wittgensteinin maailmankuvia. Ty\xc3\xb6n ohjaaja Gilbert Ryle ei pit\xc3\xa4nyt aiheesta, ja Malick palasi Yhdysvaltoihin ennen kuin sai v\xc3\xa4it\xc3\xb6skirjansa valmiiksi._NEWLINE_Yhdysvalloissa Malick ty\xc3\xb6skenteli freelancetoimittajana ja kirjoitti artikkeleita muun muassa Lifeen ja The New Yorkeriin. H\xc3\xa4n opetti my\xc3\xb6s hetken fenomenologiaa Massachusetts Institute of Technologyss\xc3\xa4 Hubert Dreyfusin sijaisena. Malick julkaisi 1969 k\xc3\xa4\xc3\xa4nn\xc3\xb6ksens\xc3\xa4 Martin Heideggerin kirjoituksesta Vom Wesen des Grundes. Malick aloitti samana vuonna opiskelut American Film Instituten Center for Advanced Film Studiesissa, josta h\xc3\xa4n valmistui 1971. Malick ohjasi opiskeluaikana lyhytelokuvan Lanton Miles ja rahoitti opintojaan tekem\xc3\xa4ll\xc3\xa4 k\xc3\xa4sikirjoitusten korjauksia, joita h\xc3\xa4n teki muun muassa elokuviin Likainen Harry ja S\xc3\xa4hin\xc3\xa4\xc3\xa4, se sanoi.\n_START_SECTION_\nElokuvaura\n_START_PARAGRAPH_\nMalickin ensimm\xc3\xa4inen varsinainen elokuvaty\xc3\xb6 oli Stuart Rosenbergin ohjaama L\xc3\xa4nnen kovanaamat (1972), jota h\xc3\xa4n oli k\xc3\xa4sikirjoittamassa. H\xc3\xa4n aloitti 1972 kuvaamaan esikoisohjaustaan Julma maa. Malick kielt\xc3\xa4ytyi elokuvastudioiden tarjouksista, hankki elokuvaa varten yksityist\xc3\xa4 rahoitusta ja kuvasi sen alle 350\xc2\xa0000 dollarin budjetilla. L\xc3\xb6yh\xc3\xa4sti Charles Starkweatherin ja Caril Ann Fugaten 1950-luvulla suorittamiin murhiin perustunut Julma maa sai ensi-iltansa syksyll\xc3\xa4 1973 New Yorkin elokuvajuhlilla, jossa se sai paljon kehuja. T\xc3\xa4m\xc3\xa4n j\xc3\xa4lkeen Warner Bros. otti elokuvan levitykseen._NEWLINE_Malick k\xc3\xa4sikirjoitti 1974 pseudonyymill\xc3\xa4 David Whitney Jack Starrettin elokuvan The Gravy Train. Malickin seuraava oma elokuva oli Onnellisten aika, jonka ensi-ilta oli vuonna 1978. Elokuva kuvasi p\xc3\xa4iv\xc3\xa4ty\xc3\xb6l\xc3\xa4isi\xc3\xa4 1900-luvun alun Texasissa, ja se sai kriitikoilta viel\xc3\xa4 enemm\xc3\xa4n ylistyst\xc3\xa4 kuin Malickin ensimm\xc3\xa4inen elokuva. Elokuvan kuvaaja N\xc3\xa9stor Almendros voitti parhaan kuvauksen Oscarin, ja Malick itse sai Cannesin elokuvajuhlien parhaan ohjaajan palkinnon._NEWLINE_Saatuaan Onnellisten ajan valmiiksi Malick muutti Pariisiin. H\xc3\xa4n eli siell\xc3\xa4 erakkomaisesti eik\xc3\xa4 antanut kommentteja elokuvistaan eik\xc3\xa4 mahdollisista uusista projekteista. Malick ilmoitti 1997, l\xc3\xa4hes 20 vuotta edellisen elokuvansa j\xc3\xa4lkeen, tekev\xc3\xa4ns\xc3\xa4 James Jonesin romaaniin Ohut punainen viiva perustuvan elokuvan. Guadalcanalin taisteluun sijoittunut Veteen piirretty viiva oli filosofinen sotaelokuva, mutta se j\xc3\xa4i ilmestymisvuonnaan 1998 toisen sotaelokuvan, Steven Spielbergin ohjaaman Pelastakaa sotamies Ryanin varjoon. Veteen piirretty viiva sai kokonaisuudessa hieman ristiriitaisen vastaanoton, ja se j\xc3\xa4i ilman Oscar-palkintoja, vaikka oli ehdokkaana seitsem\xc3\xa4ss\xc3\xa4 kategoriassa. Malick itse oli ehdolla parhaasta ohjauksesta ja sovitetusta k\xc3\xa4sikirjoituksesta._NEWLINE_Veteen piirretyn viivan j\xc3\xa4lkeen Malick piti j\xc3\xa4lleen taukoa usean vuoden ajan, ja h\xc3\xa4nen seuraava elokuvansa The New World tuli ensi-iltaan vuonna 2005. Se kertoi John Smithin ja Pocahontasin tarinan. Vuonna 2011 valmistunut The Tree of Life puolestaan impressionistinen pohdinta ihmiskunnan paikasta maailmankaikkaudessa. Teemaa k\xc3\xa4siteltiin texasilaisen 1950-luvun ongelmallisen perheen kautta. Elokuva sai ensiesintyksens\xc3\xa4 Cannesin elokuvajuhlilla, jossa yleis\xc3\xb6n reaktio oli ristiriitainen: osa katsojista taputti ja hurrasi, osa buuasi. Elokuva sai silti Cannesin merkitt\xc3\xa4vimm\xc3\xa4n palkinnon, Kultaisen palmun, ja Malick oli siit\xc3\xa4 ehdolla parhaan ohjauksen Oscar-palkintoon._NEWLINE_Malickin kuudes pitk\xc3\xa4 elokuva, To the Wonder sai ensi-iltansa 2012 Venetsian elokuvajuhlilla. Sen vastaanotto Venetsian ja Toronton elokuvajuhlilla oli j\xc3\xa4lleen vaihteleva, mink\xc3\xa4 takia elokuvan levitt\xc3\xa4j\xc3\xa4t ep\xc3\xa4r\xc3\xb6iv\xc3\xa4t elokuvan ottamista ohjelmistoonsa. Lopulta Magnolia Pictures ilmoitti syyskuussa 2012 alkavansa levitt\xc3\xa4\xc3\xa4 elokuvaa Yhdysvalloissa. Malick on ilmoittanut To the Wonderin j\xc3\xa4lkeen ohjaavansa elokuvan Knight of Cups.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nMalick on hyvin tarkka yksityisel\xc3\xa4m\xc3\xa4st\xc3\xa4\xc3\xa4n ja esiintyy todella harvoin julkisuudessa. H\xc3\xa4n ei esimerkiksi tullut hakemaan Cannesissa elokuvansa The Tree of Life saamaa Kultaista palmua. Malick v\xc3\xa4lttelee mediaa eik\xc3\xa4 ole antanut ainuttakaan haastattelua 1970-luvun j\xc3\xa4lkeen. Mediassa h\xc3\xa4nt\xc3\xa4 ollaankin kutsuttu usein \xe2\x80\x9derakkomaiseksi\xe2\x80\x9d, \xe2\x80\x9deritt\xc3\xa4in ujoksi\xe2\x80\x9d tai \xe2\x80\x9delokuvamaailman J. D. Salingeriksi\xe2\x80\x9d. Malickin monien ty\xc3\xb6tovereiden mukaan h\xc3\xa4n on kuitenkin osittain v\xc3\xa4\xc3\xa4rinymm\xc3\xa4rretty, sill\xc3\xa4 h\xc3\xa4n ei ole erakko eik\xc3\xa4 piiloudu muilta ihmisilt\xc3\xa4. Malick ei yksinkertaisesti pid\xc3\xa4 julkisuudesta._NEWLINE_Malick on ollut kolme kertaa naimisissa. H\xc3\xa4nen avioliittonsa Jill Jakesin kanssa kesti noin vuodesta 1970 vuoteen 1978, jolloin he erosivat. Michelle Moretten kanssa Malick oli naimisissa vuodesta 1985 noin vuoteen 1996. Malick viimeisteli eronsa Jakesin kanssa Onnellisten ajan kuvauspaikalta, ja Morettesta h\xc3\xa4n pyysi eroa hieman ennen Veteen piirretyn viivan kuvausten alkua. Tuolloin h\xc3\xa4n seurusteli jo tulevan vaimonsa Alexandra Wallacen kanssa. Malick ja Wallace meniv\xc3\xa4t naimisiin vuonna 1998. He olivat tutustuneet jo 14-vuotiaina, kun he k\xc3\xa4viv\xc3\xa4t samaa koulua.\n_START_SECTION_\nTyyli ja teemat\n_START_PARAGRAPH_\nMalick on nykyelokuvan mysteerisimpi\xc3\xa4 hahmoja, jonka maine elokuvantekij\xc3\xa4n\xc3\xa4 perustuu k\xc3\xa4yt\xc3\xa4nn\xc3\xb6ss\xc3\xa4 vain muutamaan teokseen. H\xc3\xa4nen t\xc3\xb6it\xc3\xa4\xc3\xa4n on usein kutsuttu runollisiksi ja unenomaisiksi. H\xc3\xa4n on tutkinut elokuvissaan ihmisluontoa ja ihmisen suhdetta luontoon ja k\xc3\xa4ytt\xc3\xa4nyt runsaasti kuvia luonnonkauneudesta. _NEWLINE_Ensimm\xc3\xa4isen\xc3\xa4 Malickin teoksia yhdisti filosofisiin teemoihin h\xc3\xa4nen entinen opettajansa Stanley Cavell, joka k\xc3\xa4sitteli 1979 Onnellisten ajan heideggerilaisia teemoja. T\xc3\xa4m\xc3\xa4n j\xc3\xa4lkeen monet muutkin ovat liitt\xc3\xa4neet Malickin elokuvat Heideggerin filosofiaan. Filosofisen l\xc3\xa4hestysmistavan lis\xc3\xa4ksi Malickin elokuviin liitet\xc3\xa4\xc3\xa4n usein luontokuvat. H\xc3\xa4n on k\xc3\xa4ytt\xc3\xa4nyt monissa elokuvissaan n\xc3\xa4ytt\xc3\xa4vi\xc3\xa4 kuvia, joissa esimerkiksi valo siivil\xc3\xb6ityy tihe\xc3\xa4n latvuston l\xc3\xa4pi, pitk\xc3\xa4 ruoho muovautuu tuulessa ja esitet\xc3\xa4\xc3\xa4n eksoottisia el\xc3\xa4imi\xc3\xa4 ja kasveja.'